b'\n_START_ARTICLE_\nRajske ptice\n_START_SECTION_\nRasprostranjenost\n_START_PARAGRAPH_\nOne \xc5\xbeive u tropskim ki\xc5\xa1nim \xc5\xa1umama Australije, na nekim otocima Moluka i, prije svega, na Novoj Gvineji. Zahvaljuju\xc4\x87i tome, Novu Gvineju se \xc4\x8desto naziva jo\xc5\xa1 i "Otok rajskih ptica". I na grbu Papue Nove Gvineje je rajska ptica.\n_START_SECTION_\nIzgled\n_START_PARAGRAPH_\nKad se vidi prekrasno perje ovih ptica, a uz to jo\xc5\xa1 i njihovo pona\xc5\xa1anje u vrijeme parenja, lako je razumjeti za\xc5\xa1to su ove ptice dobile svoje ime rajskih ptica. Pri tome, posebno mu\xc5\xbejaci padaju u o\xc4\x8di svojim ekstremno \xc5\xa1arenim perjem i njegovim \xc5\xa1irenjem u vrijeme udvaranja. Vjerojatno nema boje koja se ne pojavljuje kod bar neke vrste ovih ptica (samo na Novoj Gvineji \xc5\xbeive 43 poznate vrste, uz odre\xc4\x91enu vjerojatnost da, zbog te\xc5\xa1kog pristupa dolinama u brdima i planinama ovog otoka, jo\xc5\xa1 postoji poneka vrsta koja je znanosti nepoznata). Pri tome, \xc5\xbeenke su zbog spolnog dimorfizma \xc4\x8desto manje upadljive od mu\xc5\xbejaka, ali ne uvijek. Ima i vrsta kod kojih nema spolnog dimorfizma.\n_START_SECTION_\nRazmno\xc5\xbeavanje\n_START_PARAGRAPH_\nKoliko su ove ptice od vrste do vrste razli\xc4\x8dite izgledom, isto tako im je vrlo razli\xc4\x8dito i pona\xc5\xa1anje u vrijeme parenja. Neke vrste organiziraju prava natjecanja mu\xc5\xbejaka za naklonost \xc5\xbeenk\xc3\xa2. Vi\xc5\xa1e mu\xc5\xbejaka se okupi na odre\xc4\x91enom mjestu na koje izlaze teritorije vi\xc5\xa1e \xc5\xbeenki, i dozivaju ih glasnim pozivima, a kad neka \xc5\xbeenka do\xc4\x91e, \xc5\xa1ire perje i zabacuju ga iznad glave. \xc5\xbdenka odabire jednog od mu\xc5\xbejaka, pari se s njim, i zatim napu\xc5\xa1ta "arenu" i sama se dalje brine o podmlatku. Na taj na\xc4\x8din dominantni mu\xc5\xbejak se mo\xc5\xbee pariti s nizom \xc5\xbeenki, dok drugi mu\xc5\xbejaci ne dobivaju \xc5\xa1ansu za parenje._NEWLINE_Neke druge vrste odabiru za udvaranje vodoravnu granu drveta. Na njoj ple\xc5\xa1u perjem podignutim u vis kao okovratnik oko glave. No, oni to \xc4\x8dine pojedina\xc4\x8dno, i to na podru\xc4\x8dju na kojem \xc5\xbeivi \xc5\xbeenka. Ako \xc5\xbeenka odlu\xc4\x8di pariti se s njim, on nakon toga tra\xc5\xbei podru\xc4\x8dje na kojem \xc5\xbeivi druga \xc5\xbeenka, i sve se ponavlja._NEWLINE_Ovi oblici parenja su razni vidovi poligamije, kad se uspje\xc5\xa1an mu\xc5\xbeijak pari istovremeno, odnosno, u istoj sezoni parenja, s vi\xc5\xa1e \xc5\xbeenki._NEWLINE_Me\xc4\x91utim, niti to nije pravilo za sve vrste. Postoje i takve, koje njeguju monogamne odnose. To zna\xc4\x8di, da mu\xc5\xbejak ostaje uz \xc5\xbeenku i nakon parenja, te poma\xc5\xbee u podizanju mladunaca.\n_START_SECTION_\nIshrana\n_START_PARAGRAPH_\nPostavlja se neizostavno pitanje za\xc5\xa1to se pojedine vrste tako razli\xc4\x8dito pona\xc5\xa1aju. Smatra se, da je odgovor vjerojatno u razli\xc4\x8ditosti prehrambenih potreba me\xc4\x91u vrstama. Neke vrste se hrane samo s odre\xc4\x91enom vrstom vo\xc4\x87a kojeg nema previ\xc5\xa1e, pa je potrebno dvoje roditelja da na\xc4\x91u i donesu hranu. Druge vrste su se specijalizirale za hranjivije plodove (Mu\xc5\xa1katni ora\xc5\xa1\xc4\x8di\xc4\x87), a uz to se hrane i kukcima koje nije te\xc5\xa1ko prona\xc4\x87i, pa majka mo\xc5\xbee podi\xc4\x87i pomladak sama.'